二桃殺三士贊
作者：釋居簡
朝代：宋

paragraphs: 大匠不棄櫟社之木，良醫不遺烏喙之毒。
務急吾用，不一而足。
苟適其時，雖棄必錄。
方其用時，有正有奇。
顛兮吾扶，危兮吾持。
相道巍巍，二氏似之。
哂乃齊相，曾不爾思。
夫三子者，謬以力勝。
勝力以德，孰敢不敬。
徒喪厥德，以致其命。
一念之忍，桃乃其穽。
欲濟緩急，圖任媕娿。
爪牙不銛，其如之何。
盍觀相如，伸秦屈頗。
隠然長城，無庸干戈。